Veiligheidswag vas ná TUT-student geskiet isTUT se hoofkampus in Pretoria-Wes (13 Oktober 2016) Foto: @therealrorisang, Twitter ŉ Veiligheidswag is in hegtenis geneem op aanklag van poging tot moord ná ŉ student Donderdag op die hoofkampus van die Tshwane Universiteit van Tegnologie (TUT) geskiet is. Brig. Sally de Beer, woordvoerder van die polisie, het gesê die veiligheidswag is laat Donderdag in hegtenis geneem. “Die veiligheidswag op TUT se hoofkampus se haelgeweer het vroeër die dag na bewering per ongeluk afgegaan en ŉ student is beseer,” het sy verduidelik. Die veiligheidswag was glo een van drie wat in ŉ groep gestaan het. Twee van hulle het gevlug ná die skietery. De Beer het gesê die student is dadelik na ŉ hospitaal geneem en daar is beslag gelê op 11 haelgewere. Dit is nog nie duidelik hoe ernstig die student beseer is nie. TUT het Donderdag deurgeloop onder erge betogings in die voortslepende #FeesMustFall-betogings by die land se tersiêre instansies. Lees alle vorige berigte oor studentebetogings op Maroela Media.